ΓΡΑΠΤΗ ΕΡΩΤΗΣΗ E-1211/96 υποβολή: Μιχαήλ Παπαγιαννάκης (GUE/NGL) προς την Επιτροπή (15 Μαΐου 1996)

Θέμα: Οι συνθήκες λειτουργίας των σφαγείων στην Ελλάδα

Με τις κοινοτικές οδηγίες 91/497 και 91/498 ((ΕΕ L 268 της 24.9.1991, σελ. 69 και 105 )) δόθηκε στα ελληνικά σφαγεία η ευκαιρία εκσυγχρονισμού τους με κοινοτική χρηματοδότηση. Σύμφωνα με την οδηγία 91/497/ΕΟΚ έπρεπε να διακοπεί από 1.1.93 η λειτουργία των σφαγείων που δεν πληρούν τους κοινοτικούς όρους, ενώ η οδηγία 91/498 όριζε ότι θα συνεχιζόταν μέχρι την 31.12.95 κατά παρέκκλιση, η λειτουργία των σφαγείων εκείνων που θα προέβαιναν σε βελτιώσεις ώστε να προσαρμοστούν στις ευρωπαϊκές προδιαγραφές. Το Π.Δ. 410/94 ορίζει ότι από 1.1.96 θα λειτουργήσουν όσα σφαγεία πληρούν τις προδιαγραφές, είτε σαν σφαγεία μεγάλου δυναμικού και ευρύτερης κατανάλωσης είτε σαν σφαγεία μικρού δυναμικού. Τέσσερεις μήνες μετά την 1.1.96 και ενώ έπρεπε να εφαρμοστεί το Π.Δ. 410/94 και οι κοινοτικές οδηγίες, πλήθος ακατάλληλων σφαγείων εξακολουθεί να λειτουργεί στην Ελλάδα, με όρους υγιεινής εκτός των κοινοτικών οδηγιών αλλά και της ελληνικής νομοθεσίας.

Ερωτάται η Επιτροπή, μετά την εκπνοή όλων των προθεσμιών που επιβάλλουν το Π.Δ. 410/94 και η οδηγία 91/498/ΕΟΚ, ποιό είναι το σημερινό νομικό καθεστώς που διέπει την λειτουργία των σφαγείων στην Ελλάδα, τι μέτρα σκοπεύει να λάβει για τη διακοπή της λειτουργίας των ακατάλληλων σγαγείων, και εάν προτίθεται να προσφύγει στο Δικαστήριο της ΕΕ επί παραβάσει της κοινοτικής νομοθεσίας;

Απάντηση του κ. Fischler εξ ονόματος της Επιτροπής (21 Ιουνίου 1996)

Οι υγειονομικές συνθήκες για την παραγωγή και την εμπορία νωπών κρεάτων ορίζονται στην οδηγία 64/433/ΕΟΚ ((ΕΕ 121, 29.7.1964 )) του Συμβουλίου, όπως τροποποιήθηκε με τις οδηγίες 91/497/ΕΟΚ ((ΕΕ L 268, 24.9.1991 )) και 95/23/ΕΚ ((ΕΕ L 243, 11.10.1995 )) του Συμβουλίου.

Ενόψει της ολοκλήρωσης της εσωτερικής αγοράς, οι κανόνες για την παραγωγή και την εμπορία νωπών κρεάτων ίσχυσαν και στις εθνικές αγορές βάσει της οδηγίας 91/497/ΕΟΚ.

Στους εν λόγω κανόνες ελήφθη υπόψη το γεγονός ότι ορισμένες εγκαταστάσεις δεν θα ήταν σε θέση να συμμορφωθούν με όλες τις νέες απαιτήσεις μέχρι την 1η Ιανουαρίου 1993. Για να αποφευχθεί η ξαφνική διακοπή των δραστηριοτήτων ορισμένων επιχειρήσεων, τα κράτη μέλη απεδέχθησαν την αρχή της εφαρμογής περιορισμένων και προσωρινών παρεκκλίσεων από ειδικούς υγειονομικούς κανόνες της Κοινότητας για επιχειρήσεις που λειτουργούσαν πριν από την 1η Ιανουαρίου 1992, υπό ορισμένους όρους που θεσπίζονται στην οδηγία 91/498/ΕΟΚ ((ΕΕ L 268, 24.9.1991 )) του Συμβουλίου. Οι εν λόγω παρεκκλίσεις περιορίζοντο χρονικά μέχρι την 31η Δεκεμβρίου 1995. Με την οδηγία 95/23/ΕΚ θεσπίστηκε η δυνατότητα των εθνικών αρχών να επιτρέψουν μεγαλύτερες προθεσμίες για τη συμμόρφωση με τους όρους που πρέπει να πληροί ένα σφαγείο για την εφαρμογή παρεκκλίσεων. Στις περιπτώσεις αυτές ο εμπορευόμενος πρέπει να αποδείξει ότι έχει αρχίσει να προσαρμόζει τις εγκαταστάσεις του σύμφωνα με τις απαιτήσεις της οδηγίας, αλλά δεν δύναται, για λόγους που δεν εξαρτώνται από τον ίδιο, να τηρήσει τις αρχικά ορισθείσες προθεσμίες. Επί του παρόντος δεν ενδείκνυται η λήψη μέτρων κατά των εν λόγω εγκαταστάσεων.

Για τον έλεγχο της ενιαίας εφαρμογής της οδηγίας και για να αποφευχθεί κάθε στρέβλωση του ανταγωνισμού, η Επιτροπή διενεργεί επιθεωρήσεις σε σφαγεία, στα κράτη μέλη. Τα αποτελέσματα των εν λόγω επιθεωρήσεων διαβιβάζονται στα κράτη μέλη έτσι ώστε να είναι δυνατή η λήψη των ενδεδειγμένων μέτρων το συντομότερο δυνατόν.